Mohammad Husni Thamrin

Mohammad Husni Thamrin nyaéta salah sahiji tokoh pergerakan nasional asal Betawi nu mibanda peran gedé dina perjuangan kamerdékaan Indonesia dina awal abad ka-20. Anjeunna lahir tanggal 16 Februari 1894 di Batavia. Thamrin kasohor salaku anggota Volksraad (Dewan Rakyat) nu lantang ngabela hak jeung kapentingan rakyat bumiputra. Dina sidang-sidang resmi sok ngungkabkeun kalakuan pamaréntahan kolonial ka masarakat pribumi. 

 Jaman sakola jeung pagawéan 
Thamrin ngarengsekeun sakolana di sakola Walanda Koning Willem II, Thamrin kungsi gawé heula di pamaréntahan. Terus kira-kira taun 1927 manéhna ngalih gawé ka perusahaan pelayaran Koninklijke Paketvaart-Maatschappij. Dina taun 1939, manéhna ngusulkeun supaya istilah Indonesia, Bahasa Indonesia, jeung Rakyat Indonesia dipaké salaku pangganti tina istilah kolonial Nederlands Indie, Nederlands Indische, jeung Inlander. 

Sanajan asalna ti kulawarga menengah tur aya getih Walanda ogé dina dirina, éta henteu ngajadikeun Thamrin jauh tina perjuangan keur rahayat. Dina rapat-rapat di Volksraad, manéhna mindeng pisan nentang kawijakan-kawijakan pamaréntah kolonial anu leuwih ngahaja nguntungkeun Walanda. Contona masalah pembangunan perumahan elit Menteng anu ngagunakeun anggaran gedé, padahal kampung-kampung rakyat loba nu kumuh jeung butuh perbaikan. Anjeunna ogé protes kana harga hasil tani rakyat anu diteken leuwih murah batan hasil perkebunan swasta Walanda, ogé soal pajeg jeung anggaran pikeun militér anu gede pisan padahal anggaran pikeun pertanian leutik.

Thamrin ogé deukeut jeung Soekarno sarta aktip di organisasi Parindra (Partai Indonesia Raya) ti taun 1935, tuluy taun 1938 manéhna kapilih jadi Ketua sanggeus dr. Sutomo. Husni Thamrin oge jadi salah sahiji panggagas ngahijina opat organisasi nasional jadi Gaboengan Politiek Indonesia (GAPI) dina Mei 1939. Tujuan GAPI aya opat, nyaéta Indonesia bisa nangtukeun nasib sorangan, ngahiji sakabehna bangsa, pamilihan umum anu demokratis, jeung solidaritas Indonesia-Belanda pikeun ngalawan fasisme.

 Tilar dunya 
Thamrin kungsi dijadikeun tahanan imah dina tanggal 6 Januari 1941. Basa harita, pamaréntah Walanda nganggep Thamrin téh politus anu bahaya lantaran sora jeung gerakanna sok ngabela rahayat. Taya lila, anyar lima poé dina status tahanan imah, Thamrin tuluy maot lantaran demam nu dideritakeunana. Waktu anjeunna dikurebkeun di TPU Karet Bivak, kabarna nu datang nepi ka sapuluh rebu urang. Ieu nunjukkeun sabaraha gedéna kanyaah rahayat ka manéhna.

 Rujukan